b"\n_START_ARTICLE_\nOhio-luokka\n_START_SECTION_\nHistoriaa\n_START_PARAGRAPH_\nKun laivasto ryhtyi suunnittelemaan uutta ohjusveneluokkaa korvaamaan ik\xc3\xa4\xc3\xa4ntyvi\xc3\xa4, 1960-luvulla rakennettuja strategisia ohjusveneit\xc3\xa4 (George Washington -, Ethan Allen-, Lafayette- ja James Madison -luokkia), m\xc3\xa4\xc3\xa4r\xc3\xa4\xc3\xa4v\xc3\xa4n\xc3\xa4 kriteerin\xc3\xa4 oli veneiden taloudellisuus. Jotta selvitt\xc3\xa4isiin mahdollisimman pienell\xc3\xa4 luokalla, veneiden haluttiin pystyv\xc3\xa4n kuljettamaan mahdollisimman monta ohjusta ja pystyv\xc3\xa4n tekem\xc3\xa4\xc3\xa4n entist\xc3\xa4 pidempi\xc3\xa4 partiomatkoja. T\xc3\xa4st\xc3\xa4 seurasi luonnollisesti, ett\xc3\xa4 veneist\xc3\xa4 tuli huomattavasti suurempia kuin edelt\xc3\xa4jist\xc3\xa4\xc3\xa4n. USS Ohio olikin valmistuessaan maailman suurin sukellusvene, joskin tittelin peri hyvin pian sen ven\xc3\xa4l\xc3\xa4inen vastine, Typhoon-luokka._NEWLINE_Alun perin oli tarkoituksena rakentaa vain 10 venett\xc3\xa4. Vuosien mittaan suunniteltu m\xc3\xa4\xc3\xa4r\xc3\xa4 kasvoi aina 24 veneeseen saakka. Vuonna 1991 p\xc3\xa4\xc3\xa4tettiin lopulliseksi valmistusm\xc3\xa4\xc3\xa4r\xc3\xa4ksi 18 Trident-ohjuksin varustettua venett\xc3\xa4, mutta  kes\xc3\xa4kuussa 1992 allekirjoitetun START-1-sopimuksen nojalla strategisten ydinsukellusveneiden m\xc3\xa4\xc3\xa4r\xc3\xa4 rajoitettiin vuodesta 2002 alkaen nelj\xc3\xa4\xc3\xa4ntoista.  Ensimm\xc3\xa4iset 8 venett\xc3\xa4 varustettiin aluksi Trident C4 ohjuksin, ja seuraaviin asennettiin kehittyneemm\xc3\xa4t Trident D5 -ohjukset. Osa alkup\xc3\xa4\xc3\xa4n veneist\xc3\xa4 on peruskorjausten yhteydess\xc3\xa4 varustettu uudemmilla D5-ohjuksilla._NEWLINE_Laivasto p\xc3\xa4\xc3\xa4tti palveluksesta poistamisen sijasta muuttaa nelj\xc3\xa4 vanhinta venett\xc3\xa4 2000-luvun ensimm\xc3\xa4isen vuosikymmenen aikana SSGN-veneiksi. Muutosty\xc3\xb6ss\xc3\xa4 strategiset ohjukset poistettiin, ja tilalle asennettiin yli 150 Tomahawk-risteilyohjusta. Lis\xc3\xa4ksi veneet varustetaan SEAL-erikoisjoukkojen operointiin soveltuviksi mm. lis\xc3\xa4\xc3\xa4m\xc3\xa4ll\xc3\xa4 majoitustiloja sek\xc3\xa4 sukeltajien k\xc3\xa4ytt\xc3\xb6\xc3\xb6n tarvittavat sulkukammiot. Ensimm\xc3\xa4inen muunnettu vene, USS Ohio, luovutettiin takaisin laivastolle 7. helmikuuta 2006 sen oltua telakalla vuodesta 2002. Muut muunnellut alukset (Michigan, Florida ja Georgia) luovutettiin vuosien 2006 ja 2007 aikana._NEWLINE_Yhdysvaltain laivasto on perinteisesti nimennyt tulivoimaisimmat aluksensa osavaltioiden mukaan ja tapaa noudatettiin my\xc3\xb6s luokan alusten nime\xc3\xa4misess\xc3\xa4 lukuun ottamatta USS Henry M. Jacksonia, joka sai nimens\xc3\xa4 Ohio-luokan syntyyn merkitt\xc3\xa4v\xc3\xa4sti vaikuttaneen senaattorin mukaan.\n_START_SECTION_\nToiminta\n_START_PARAGRAPH_\nOhio-luokan veneiden kotisatamat ovat Bangorin (SSBN730, SSBN731, SSBN732, SSBN733, SSBN735, SSBN737 ja SSBN741) ja King's Bayn (SSBN734, SSBN736, SSBN738, SSBN739, SSBN740, SSBN742, SSBN743) laivastotukikohdissa._NEWLINE_Ohio-luokan p\xc3\xa4\xc3\xa4teht\xc3\xa4v\xc3\xa4 on toimia strategisena ydinasepelotteena. K\xc3\xa4yt\xc3\xa4nn\xc3\xb6ss\xc3\xa4 veneet hoitavat t\xc3\xa4t\xc3\xa4 teht\xc3\xa4v\xc3\xa4\xc3\xa4 rauhan aikana siten, ett\xc3\xa4 noin 2/3 niist\xc3\xa4 (tarkka m\xc3\xa4\xc3\xa4r\xc3\xa4 ei ole julkista tietoa) on jatkuvasti partioimassa merell\xc3\xa4. Jotta t\xc3\xa4m\xc3\xa4 olisi mahdollista, jokaisella veneell\xc3\xa4 on kaksi nimetty\xc3\xa4 miehist\xc3\xb6\xc3\xa4, ns. blue crew ja gold crew. _NEWLINE_Partiomatkat kest\xc3\xa4v\xc3\xa4t tyypillisesti noin 77 vuorokautta. Sen j\xc3\xa4lkeen seuraa 35 vuorokauden huoltojakso, jolloin partiosta saapuva miehist\xc3\xb6 luovuttaa veneen l\xc3\xa4htev\xc3\xa4lle miehist\xc3\xb6lle, joka vuorostaan suorittaa veneen huoltotoimet ennen merelle l\xc3\xa4ht\xc3\xb6\xc3\xa4. _NEWLINE_Edes summittaisia partiomatkojen reittej\xc3\xa4 ei ole julkistettu. Voidaan kuitenkin olettaa, ett\xc3\xa4 King's Bayn veneet toimivat etup\xc3\xa4\xc3\xa4ss\xc3\xa4 Atlantilla ja Bangorin Tyynell\xc3\xa4merell\xc3\xa4. Koska veneiden teht\xc3\xa4v\xc3\xa4n luonteeseen kuuluu olla mahdollisimman vaikeasti havaittavissa, ne tavallisesti v\xc3\xa4ltt\xc3\xa4v\xc3\xa4t kaikkea muuta vesiliikennett\xc3\xa4, erityisesti sota-aluksia. Veneet l\xc3\xa4hett\xc3\xa4v\xc3\xa4t radiosanomia harvoin, joskin voivat vastaanottaa niit\xc3\xa4 useammin, koska pelkk\xc3\xa4\xc3\xa4n vastaanottoon ei liity veneen sijainnin paljastumisen riski\xc3\xa4."